Filwaqt li llum niċċelebraw il-Jum Internazzjonali tal-Popli Indiġeni tad-Dinja, niżnu l-progress miksub lejn it-tmiem ta' kull forma ta' diskriminazzjoni u biex niżguraw li d-drittijiet tal-popli indiġeni jiġu rispettati, protetti u mwettqa. F'Settembru tas-sena li għaddiet, l-UE kkontribwixxiet għas-suċċess tal-Konferenza Dinjija dwar il-Popli Indiġeni u ppromwoviet il-parteċipazzjoni ugwali ta' popli indiġeni bi tħejjija għal din il-laqgħa. Aħna appoġġajna d-Dokument Finali tal-konferenza li jservi bħala gwida għal azzjonijiet fuq livell internazzjonali u nazzjonali, li jġibu bidliet pożittivi fil-ħajja tal-popli indiġeni. Bħala segwitu għall-Konferenza Dinjija, l-UE qed tkompli tiżviluppa l-politika tagħha skont id-Dikjarazzjoni tan-Nazzjonijiet Uniti dwar id-Drittijiet tal-Popli Indiġeni u f'konsultazzjoni mill-qrib mar-rappreżentanti tagħhom. Minkejja l-ħafna eżempji pożittivi ta' progress miksub madwar id-dinja, il-popli indiġeni, b'mod partikolari n-nisa u l-bniet, qed ikomplu jgħaddu minn diversi forom ta' diskriminazzjoni, vulnerabbiltà u marġinalizzazzjoni fil-ħajja tagħhom. Għaldaqstant aħna impenjati li nsaħħu s-setgħa tagħhom fuq l-affarijiet li jirrigwardawhom. Billi tafferma mill-ġdid l-appoġġ tagħha għad-dikjarazzjoni tan-NU dwar id-Drittijiet tal-Popli Indiġeni, l-UE ttenni d-determinazzjoni tagħha li taħdem mill-qrib ma' popli indiġeni, flimkien ma' sħab u partijiet ikkonċernati oħra fl-isforzi tagħha biex tippromwovi r-rikonoxximent li d-drittijiet tal-bniedem huma garantiti b'mod ugwali għall-irġiel u n-nisa kollha. Il-Pajjiżi Kandidati t-Turkija, l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-Dikjarazzjoni. * - L-Eks-Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.